google/wiki40b huggingface dataset:
Interstate 5

Ajalugu

Maantee ehitust alustati 1956. aastal, 12. oktoobril 1979 avati Stocktoni lähedal liikluseks maantee viimane lõik. Kuna tegu oli esimese pideva maanteega Kanadast Mehhikosse, viibisid avamistseremoonial kohal ka nende riikide esindajad.
Valdav enamus maanteest ehitati üle vanast riigimaantee Route 99-st, mis hiljem USA teede nimekirjast kustutati. Säilinud osad originaalsest riigimaanteest – näiteks Washingtonis Everettist Fife'i kulgev 50-miiline lõik, Oregonis Portlandist Euguene'i läbi Corvallise kulgev lõik, ning Californias 424-miiline lõik Red Bluffist Wheeler Ridge'ini, mis läbib Modestot, Fresnot ja Bakersfieldi, nimetati nendes osariikides ümber samanumbrilisteks osariigimaanteedeks.
Solitäär

Solitäär aiakujunduses

Üksikpuid, -põõsaid ja dekoratiivtaimi kasutatakse aiakujunduses eesmärgiga suunata vaateid soovitud kohta. Vastavalt suurusele ja kujule on erinevad puit- ja rohttaimed mõjusad kas lähi- või kaugvaates.

Puud ja põõsad

Täiskasvanud soolopuud mõjuvad maastikul väga efektselt just oma suuruse poolest. Aiakujunduses on solitäärpuudel tähtis roll suunates vaateid mingis kindlas suunas. Tavaliselt paigutatakse üksikpuu teeraja või vaatekoridori lõppu.
Silmapaistvate dekoratiivsete omadustega üksikpuid kasutatakse aktsendina nii lähi- kui ka kaugvaadetes. Üksikpuude valimisel arvestatakse võra- ja tüvekuju (siluetti), lehestiku ja/või õite värvust ning samuti ka õitsemise kestvust ja intensiivsust. Kui suured puud mõjuvad efektselt ka eemalt vaadates, siis dekoratiivpõõsaid kasutatakse nende tagasihoidlike mõõtmete tõttu vaid lähivaates. Soolopuu paigutamisel tuleb valida talle ökoloogiliselt sobiv avatud kasvukoht, kus ta oleks võimalikult hästi vaadeldav ning jälgida ka, et puu võra ei liituks aja jooksul teiste puude võradega ega jääks teiste puude külgvarju.

Dekoratiivtaimed

Sarnaselt puudele ja põõsastele kasutatakse aiakujunduses ka üksiktaimi, mis istutatakse ümbritsevatest taimedest eraldi või luuakse teistega kompositsioone. Aktsenttaimi kasutatakse eriliigilises kompositsioonis dominantse elemendina, üksikult ka taime dekoratiivsete omaduste esiletoomiseks. Soolotaimed on efektsed oma kuju, värvi või suuruse poolest. Muidugi tuleb ka üksiktaimede eest regulaarselt hoolt kanda, et nende välimus püsiks efektne ja pilkupüüdev.
Noorte Naiste Kristlik Ühing (rahvusvaheline organisatsioon)

Noorte Naiste Kristlik Ühing (lühendatult NNKÜ; inglise Young Women’s Christian Association, YWCA) on ülemaailmne kristlik organisatsioon, kuhu kuulub üle 22 miljoni liikme 122 kohalikust (nt Saksamaa, Eesti) ühingust. NNKÜ on maailma suurim naisorganisatsioon. Ühing asutati 1855. aastal Suurbritannias (ülemaailmse organisatsioonina asutati 1894. aastal).
Ühingu peakontor asub Šveitsis Genfis.
Valter Pormeister

Valter Pormeister (17. aprill 1922 Valga – 18. mai 2010) oli eesti sisearhitekt.
Pormeister sündis Valgas rätsepa perekonnas. Valga keskkooli lõpetas ta 1941. aastal. Aastatel 1942–1945 õppis ta Tartu Ülikoolis metsandust ja aastast 1947 Tallinna Riiklikus Tarbekunsti Instituudis, mille lõpetas ruumikujunduse erialal 1953. aastal. Töötas aastatel 1954–1979 kombinaadis Ars. Eesti Kunstnike Liidu liige oli ta aastast 1964, Eesti Sisearhitektide Liidu liige aastast 1992. Koos abikaasa Ingridiga kavandas ta reisilaeva Estonia suure baari (1967), Tallinna hotelli Kungla ööbaari ja saali (1969) ning Pirita näituseväljaku paviljonid (1975), seal kujundas ta ka kõik näitused kuni Sinise paviljoni valmimiseni 1975. aastal.

Isiklikku

Ta oli abielus põgusalt maastikuarhitekt Valve Pormeistriga ning hiljem pikemalt sisearhitekt Inga Pormeistriga. Nende tütar on sisearhitekt ja Euroakadeemia õppejõud Katrin Laanoja.
Vitra disainimuuseum

Vitra disainimuuseum (saksa keeles Vitra Design Museum) on tööstusdisaini näitav eramuuseum Saksamaal Baden-Württembergi liidumaal Weil am Rheini asulas.
Muuseumi haldab 1989 asutatud asutus, mis tegutseb mööbliettevõtte Vitra juures. Muuseum asub ühes Vitra mööbliettevõtte hoones, mille 1989 projekteeris Frank Gehry. Hoone esindab dekonstruktivismi.
Usuline tagakiusamine

Usuline tagakiusamine on üksikisiku ja/või üksikisikute rühma süstemaatiline väärkohtlemine vastuseks nende usulistele tõekspidamistele ja/või usulisele kuuluvusele või eelnimetatud tõekspidamiste ja/või kuuluvuse puudumisele.
Leeltse nina

Leeltse nina (ka Leeltsenina) on maanina Saare maakonnas Saaremaa vallas Sõrve-Hindu külas.
Maanina koordinaadid on 58° 5′ N, 22° 15′ E.
Madeira saar

Madeira saar on Madeira saarestiku suurim saar.
Saare suurima asula ja halduskeskuse Funchali geograafilised koordinaadid on 32° 39' põhjalaiust ja 16° 55' idapikkust. Saare kõrgeima tipu Ruivo geograafilised koordinaadid on 32° 44' põhjalaiust ja 16° 58' idapikkust.
Yves Le Lay

Karjäär

Le Lay on töötanud Šveitsi restoranis Relais & Châteaux Domaine de Châteauvieux, Taani restoranis Relais & Châteaux Falsled Kro, Taani restoraniketis Herman ja Søllerød Kro ja Venemaal Moskvas asuvas restoranis Strelka.
2013. aasta 1. oktoobrist 2015. aastani töötas Le Lay Muhu saarel asuva Pädaste mõisa restorani Põhjala Saarte Köök peakokana. Le Lay sattus Pädaste mõisa tööle, kuna kohtus ühel noortele kokkadele mõeldud üritusel Pädaste mõisa omaniku Martin Breueri ja endise Pädaste mõisa restorani Põhjala Saarte Köögi peakoka Peeter Piheliga. Nende koostöö põhjuseks said ühised väärtused ja arusaamised kulinaariamaailmast.
Alates 2015. aastast töötab Le Lay Taanis Kopenhaagenis Tivoli lõbustuspargis asuva restorani Nimb Terrasse peakokana.

Isiklikku

Le Lay veetis lapsepõlve Taani Pealinnapiirkonna Hillerødi valla Hillerødi linna Seelandi linnaosas. Tema isa on prantslane ja ema taanlanna. Kokakunst oli tema lapsepõlves väga tähtsal kohal. Esimese menüü valmistas ta 9-aastaselt.
Foggia

Haldus

Foggia piirneb järgmiste omavalitsusüksustega: Ascoli Satriano, Carapelle, Castelluccio dei Sauri, Lucera, Manfredonia, Ordona, Orta Nova, Rignano Garganico, San Giovanni Rotondo, San Severo, Troia.
Foggia halduspiirides asuvad järgmised asulad ja asumid: Arpinova, Cervaro, Duanera La Rocca, Borgo Eridania, Incoronata, Segezia, Tavernola.
Heily Aavik

Heily Aavik (sündinud 24. juulil 1972) on agentuuri La Ecwadori omanik ja endine Eesti Reklaamiagentuuride Liidu president (2008–2010) ning juhatuse liige (2002–2010). 
Ta on osalenud nii Kuldmuna konkursi kui Aasta Turundusteo žürii töös. Aastatel 2002-2010 oli Heily Aavik Eesti Rahvusliku Kuldmuna konkursi ja gala peakorraldaja. 
2002. aastal valis Äripäev tema asutatud agentuuri La Ecwadori reklaamiagentuuride seast Turunduse TOP võitjaks.

Hariduskäik

Heily Aavik on lõpetanud Tallinna Rahumäe Põhikooli ja Tallinna Liivalaia Gümnaasiumi. 2003. aastal omandas ta bakalaureusekraadi Eesti-Ameerika Äriakadeemias ärikorralduse alal, 2005. aastal magistrikraadi Tallinna Tehnikaülikoolis rahvusvahelise ärijuhtimise alal.

Isiklikku

Heily Aavik on abielus ja tal on kolm poega. 
8 aastat on ta olnud Tallinna Rahumäe põhikooli hoolekogu liige (1999 – 2007).
Peeter Koemets

Peeter Koemets (13. jaanuar 1868 Vana-Antsla vald, Võrumaa – täpne surmaaeg teadmata, Omski oblast) oli põllumees, poliitik ja Vana-Antsla vallavanem.
Põllumeestekogude liikmena kuulus Peeter Koemets I Riigikogu koosseisu.
Tuntud on lugu, kus Saksa okupatsiooni ajal 1918. aasta aprillis Riias toimunud Liivimaa maakogul luges Peeter Koemets ette sinna kohale sunnitud Lõuna-Eesti vallavanemate märgukirja, mille sisuks oli, et eestlased protesteerivad Saksa võimude omavoli vastu ning ei soovi liituda ei Saksamaa ega Venemaaga ja tunnustavad ainsa seadusliku võimuna Eesti Ajutist Valitsust.
Evengi keel

Murded

Venemaal kõneldav evengi keel jaguneb kolme murderühma – põhja-, lõuna- ja idamurdeks–, mis jagunevad 14 murdeks ja paljudeks murrakuteks. Murreteks jaguneb ka Hiinas ja Mongoolias kõneldav evengi keel.

Kiri

Venemaal kirjutati evengi keelt 1931–1937 ladina kirjas, alates 1937. aastast kirillitsas. Hiinas on evengi keelt varem kirjutatud mandžu kirjas, tänapäeval ladina kirjas ja harvemini mongoli kirjas.

Grammatika

Evengi keeles on erinevatel andmetel 11 või 13 täishäälikut ning 18 või 21 kaashäälikut.
Evengi keeles on 13 käänet. Eristatakse ainsust ja mitmust ning esimest, teist ja kolmandat isikut. Keeles puuduvad eesliited, käändeid märgitakse järelliidetega. Morfoloogiliselt ülesehituselt sarnaneb evengi keel mongoli keelega. Evengi keelele on omane SOV-tüüpi sõnajärg.

Sõnavara

Kuna evengid tegelevad põhilised karjakasvatusega, on neil väga suur loomi puudutav sõnavara. Eri soost ja vanusega loomade kohta kasutatakse sadu erinevaid sõnu.

Keelenäited

Tõlge: Kõik inimesed sünnivad vabade ja võrdsetena oma väärikuselt ja õigustelt. Neil on mõistus ja südametunnistus ning nende suhtumist üksteisesse peaks kandma vendluse vaim
(ÜRO inimõiguste ülddeklaratsiooni 1. artikkel)
bi nungan ma sa – Ma tunnen teda.
bi uliki je vadam – Ma jahin oravaid.
bejel mokare gennevki – Tavaliselt toovad mehed küttepuid.
tar asi knigava tangdaran – See naine loeb raamatut.
Liivamäe kalmistu

Liivamäe kalmistu on kalmistu Räpina kihelkonnas Võrumaal, tänapäevase haldusjaotuse järgi Põlva maakonnas Räpina vallas Ristipalo külas.

Ajalugu

Räpina kihelkonna uus õigeusu kalmistu asutati 1879. aastal Räpina õigeusu kirikust linnulennult umbes 3 km kaugusele itta. Selle suurus oli algselt 1567 ruutsülda ja 17 ruutjalga (kokku umbes 0,71 ha), mille eest maksti Räpina mõisnik Peter Anton von Siversile 250 rubla. Algselt maeti sinna koguduse eestlastest liikmeid, hiljem ka venelasi.

Kirjeldus

Kalmistu asub Ristipalo külas Räpina-Värska (Võõpsu) tee ääres. Ehkki ametlikult on kalmistu pindala 1,38 ha, on matuseala tegelik suurus praegu umbes 0,63 ha.
Eesti Kirjastuste Liit

Eesti Kirjastuste Liit (lühend: EKL) aastal 1991 asutatud mittetulundusühing, mis ühendab kirjastusi. 2013. aasta alguse seisuga oli EKLiga ühinenud 29 kirjastust.
EKL on Euroopa Kirjastuste Liidu ja Rahvusvahelise Noorsookirjanduse Nõukogu (IBBY) Eesti Osakonna liige.
EKLi on esindatud Justiitsministeeriumi Autoriõiguse Asjatundjate Komisjonis, Eesti Kirjanduse Teabekeskuse nõukogus, Autorihüvitusfondis ja Kultuurkapitali kirjanduse sihtkapitalis.
EKL korraldab igal aastal menukite edetabelit ja Aasta Menuraamatu näitust.
Karol Koźmiński

Karol Koźmiński (21. mai 1888 Rożenek – 2. oktoober 1967 Varssavi) oli Poola kirjanik, ajakirjanik, illustraator.
1935. aastal otsustati talle anda Eesti Punase Risti mälestusmärgi II järgu I aste, tunnustades tema tööd Poola sõjaministeeriumi pressijaoskonna juhatajana.
Star Trek 5: Viimane piir

Tegevustik

Saanud peale Maa päästmist uue tähelaeva Enterprise NCC1701 A kapteniks, saadetakse kapten Kirk päästma Maa, Vulcani ja Klingoni suursaadikuid, kes on mitteametliku rahusõlmimise töögrupi liikmed. Saabudes planeedile avastab Kirk, et saadikud on pantvangi võtnud vulcan nimega Sybok, kes on Spocki vanem vend, kuid kes põgenes Vulcanilt, kuna tema vaated ei leidnud soosingut. Sybok suudab veenda Kirki minema koos oma uue laevaga Galagtika keskusesse ehk Suure Barjääri taha Jumalat ja Paradiisi otsima.
Saabudes selgub, et Jumalat mängis suhteliselt võimsa rassi ainuke ellujäänud esindaja, kes oma pahatahtliku loomu poolest suleti galaktika keskuse võimsasse gravitatsiooni välja. Võideldes olendi pahatahtlikkusega, õnnestub Kirkil oma meeskond ja laev päästa ning paha tulnukas jääb edasi oma vangistusse.
Eero Neemre

Eero Neemre (22. märts 1905 Tartumaa Ropka vald – 28. september 1994 Viljandi; 1936. aastani Ernst-Nikolai Nüssik) oli eesti näitleja ja lavastaja.
Aastatel 1943–1945 oli ta Ugala teatri kunstiline juht, hiljem näitleja.

Isiklikku

Tema abikaasa oli näitleja Eeva Vahur.
Pratt & Whitney R-1690 Hornet

Arendus ja tootmine

Aastatel 1926 kuni 1942 toodeti 2944 Pratt & Whitney R-1690 Hornet mootorit. Lisaks toodeti seda litsentsi alusel Itaalias (nimetuse Fiat A.59 all) ja Saksamaal (BMW Hornet). Saksamaal arendati sellest mootorist ka meetermõõdustikus versioon BMW 132, mis oli tootmises aastatel 1933 - 1945.
Pratt & Whitney lõi selle mootori baasil suuremate mõõtmetega mootori Pratt & Whitney R-1860 Hornet B.
Kümnendmurd

Kümnendmurd on kümnendsüsteemis kirjutatud murdarv. Kümnendmurd kirjutatakse tavaliselt koma abil. Näiteks arvud 3,2981 ja 32 983,209 58 on kümnendmurrud.
Kümnendmurde kirjutatakse nagu naturaalarvegi: liikudes vasakult paremale tähistab iga number eelmisest 10 korda väiksemaid ühikuid. Komast vasakule jääb kümnendmurrus täisosa ja komast paremale murdosa. Kümnendmurru murdosa numbreid nimetatakse kümnendkohtadeks.
Kümnendmurru lõppu võib vajaduse korral nulle juurde kirjutada.

Lõplik ja lõpmatu kümnendmurd

Teisendame kümnendmurruks hariliku murru.
3 : 4 = 0,75 
0,75 on lõplik kümnendmurd.
Teisendame kümnendmurruks hariliku murru.
1 : 3 = 0,333 … 
0,333 … on lõpmatu kümnendmurd.
Kui harilikku murdu ei saa teisendada lõplikuks kümnendmurruks, siis selline kümnendmurd ümardatakse. Sobiva järguni ümardatud ligikaudne arv on hariliku murru kümnendlähend.
Ümardamise näited:
0,33… ≈ 0,3 
0,45555… ≈ 0,46
Abdoulaye Doucouré

Abdoulaye Doucouré (sündinud 1. jaanuaril 1993 Meulan-en-Yvelines'is) on Prantsusmaa jalgpallur. Ta mängib poolkaitsjana Premier League'i klubis Watford. Ta on Mali päritolu.
Ta alustas karjääri Prantsusmaa klubis Rennes'i Stade, mille noorteakadeemiaga liitus ta 2007. aastal. Prantsusmaa kõrgliigas tegi ta klubi meeskonnas debüüdi hooajal 2012–13.
2016. aasta veebruaris liitus ta Watfordiga, kuid läks hooaja lõpuni laenule Hispaania kõrgliiga klubisse Granada. Watfordis tegi ta debüüdi hooajal 2016–17. Esimese värava lõi ta Premier League'is 4. märtsil 2017 mängus Southamptoni vastu.
Hooajal 2017–18 lõi ta Premier League'is seitse väravat ja ta valiti Watfordi hooaja parimaks mängijaks.
Doucouré on kuulunud Prantsusmaa noortekoondistesse.
Eesti rahandusminister

Eesti rahandusminister on Vabariigi valitsusse kuuluv minister, kes juhib Eesti Rahandusministeeriumit. 29. aprillist 2019 on Eesti rahandusminister Martin Helme.
Eesti rahandusega tegelev minister nimetati esimest korda 1918, tollal raha- ja majandusminister.
Kosmosesüstik Discovery

Ajalugu

Süstik nimetati James Cooki HMS Discovery järgi, mida Cook juhtis oma viimasel avastusretkel ja Henry Hudsoni laeva "Discovery" järgi.
Discovery viis 1990. aastal orbiidile Hubble'i kosmoseteleskoobi ning sooritas selle teise ja kolmanda teenindusmissiooni. Discovery sooritas 1988. aastal esimese missiooni pärast Challengeri katastroofi ja 2005. aastal esimese missiooni pärast kosmosesüstiku Columbia katastroofi.
1998. aastal lendas Discovery missioonil kaasa John Glenn, kes oli Mercury Seveni liige. Ta oli missiooni ajal 77-aastane ja on tänaseni vanim kosmoses käinu.
Discovery tegi oma viimase lennu 2011. aastal. Pärast seda on süstik Smithsoniani lennundus- ja kosmosemuuseumi püsiekspositsioonis.

Missioonid

Viimase missiooni lõpuks oli Discovery 27 aasta jooksul teenindatud 39 missioonil lennanud 238 miljonit kilomeetrit, teinud 5830 tiiru ümber Maa ja olnud orbiidil 365 päeva. Discovery teenindas rohkem missioone kui ükski teine kosmosesüstik ja oli esimene kolmest säilinud süstikust, mis lennud lõpetas.
Genealoogia

Genealoogia areng

Genealoogia kui teadusharu kasvas välja 19. sajandil varasemast üksiksuguvõsade uurimisest.
Oma päritolu teadmine aitas keskajal ja hiliskeskajal reguleerida õigus-varanduslikke suhteid. Kuulumine teatud sugulusrühma andis teatud privileege (seisusi). Arhailises ühiskonnas oli oma päritolu tundmine otseses seoses usundilise maailmavaatega, eriti esivanemate kultusega. Alates pärisnimede panemisest levis genealoogiliste andmete kogumine ka lihtrahva hulgas .
Rudolf Saago

Rudolf Saago (30. mai 1914 Vologda, Venemaa – 6. aprill 1973 Tartu) oli eesti vabadusvõitleja ja luuraja.

Elulugu

Ta lõpetas 1933. aastal Tartu Poeglaste Gümnaasiumi. Aastatel 1933–1934 teenis ta aega Tartus 2. diviisis suurtükiväelasena. Pärast seda õppis allohvitseride koolis Petseris, saades noorem-allohvitseri aukraadi.
1934. aastal demobiliseerus, asus õppima Tartu Ülikooli õigusteaduskonda, mille lõpetas 1940. aastal. Akadeemiliselt oli ta EÜS-i liige, sealhulgas majaisa ja viimane vanamees enne 1940. aasta riigipööret. 
Juulis 1940 osales ta aktiivselt Jaan Tõnissoni organiseeritud eestimeelsete ringkondade vastaskandidaatide ülesseadmisel Riigivolikogu valimistel. Tema funktsioon oli maakondadega suhtlemine, kandidaatide leidmine, telefoniühenduse ja transpordi korraldamine.
Sügisest 1940 võttis ta osa illegaalse EÜS-i eestseisuse tööst, oli üks nn Tervishoiu Muuseumi Grupi juhtidest koos Karl Auna, Harald Tammuri, Lembit Kriisa ja teistega. Töötas alates 1941. aastast Tallinna Sanitaarhariduse Maja (Nõukogude okupatsiooni ajal reorganiseeritud Eesti Tervishoiu Muuseumi) asjaajajana. Sõja puhkedes tegeles esmaabipunktide loomise ja haldamisega, oli seetõttu armeeteenistusest vabastatud.
Sügisest 1941 kuulus ta Tervishoiu Muuseumi Grupi liikme Voldemar Randmäe organiseeritud "Suur-Soome" gruppi (Randmäe – üldjuht, asetäitjad Rudolf Saago ja Valter Vasila). Selle rühmituse eesmärk oli Eesti Vabariigi taastamine või (tagavaravariandina) Eesti ühinemine Soome Vabariigiga. Rudolf Saago tegeles relvade hankimise ja inimeste üleveo korraldamisega Soome ning oli seotud ka Tartu rahvusliku vastupanuliikumise info saatmisega Aleksander Warmale Soome. Septembris 1942 arreteerisid sakslased Saago, kuid vabastasid ta asitõendite puudumisel. Teist korda arreteeriti ta märtsis 1943, kuid tal õnnestus põgeneda Soome. 
Saago astus Soome armeesse (auastmelt nooremseersant), sõdis Karjalas Vallila pataljonis. Veebruarist juunini 1944 õppis ta Soomes ohvitseride koolis ning värbas aktiivselt Eestist läinud poisse 200. jalaväerügementi. 
Septembris 1944 ei lubanud sakslased Saagot koos teiste soomepoistega Eestisse. Ta vabastati armeeteenistusest 18. septembril 1944 ja ta läks Rootsi. 
Sügisel 1946 tuli Saago luureülesannetel illegaalselt Eestisse. Ta arreteeriti 13. detsembril 1946 Saaremaal ja talle mõisteti 20 aastat vangistust. 
Ta vabanes vangistusest Magadanis 1956. aastal. Tartus oli ta tagasi 1962. aastal. Rudolf Saago suri 6. aprillil 1973 Tartus pahaloomulisse kasvajasse.
Reed Morn

Reed Morn (kodanikunimega Frieda Johanna Drewerk; 19. august 1898 Tallinn – 17. oktoober 1978 Los Angeles) oli eesti kirjanik.
Ta õppis aastatel 1908–1912 Tallinnas algkoolis, aastatel 1912–1916 Tallinna tütarlaste kaubanduskoolis, aastatel 1916–1918 Elfriede Lenderi Tütarlaste Eragümnaasiumis, aastal 1918 Tallinna vene gümnaasiumis, lõpetas aastal 1919 Tallinna 5. tütarlaste gümnaasiumi. Aastatel 1919–1924 õppis ta Tartu Ülikooli filosoofiateaduskonnas, huvitudes kirjandusest, romaani keeltest ja filosoofiast, sai aastal 1924 mag. phil. kraadi väitekirjaga ""Candide" kunstiteosena".
Ta töötas aastatel 1924–1926 õpetajana Järva Maakonna Paide Ühisgümnaasiumis, aastal 1928 Tallinna 1. tütarlaste gümnaasiumis, aastal 1929 Tallinna Kaarli Koguduse Eragümnaasiumis ja mõnda aega ka õpetajana vanglas. Aastatel 1932–1933 täiendas ennast (kuna sai Tartu Prantsuse teadusliku instituudi stipendiumi) Sorbonne'i ülikoolis ning viibis mõned kuud Hispaanias hispaania keele õppimiseks. Peaaegu kümme aastat elas Tallinnas vabakutselise kirjanikuna.
Aastal 1944 põgenes Saksamaale, kus esines sakslasena ning jäi Teise maailmasõja lõpupäevil Sudeetides vangi tšehhi partisanide kätte. Ta viibis kümme kuud interneeritute laagris, kust saadeti aastal 1946 (kuna ta oli nimetanud Düsseldorfi oma kodulinnaks) Düsseldorfi. Ta töötas Saksamaal raamatukogudes, siirdus 1950. aasta lõpul Rootsi, elades pool aastat Göteborgis, kuid kuna ei kohanenud sealse elulaadiga, siis läks ta tagasi Saksamaale. Aastal 1952 asus ta elama USA-sse, kus valis elupaigaks Los Angelese. Seal ta ka aastal 1978 suri.
Moritz (Viljandi foogt)

Moritz (ka Mauritius; surnud 29. jaanuaril 1223) oli Mõõgavendade ordu liige, Viljandi foogt.
Moritz oli tõenäoliselt esimene Viljandi foogt, tema täpne ametisseastumise aasta pole aga teada. 1223. aasta algul, kui eestlased Viljandi linnuse enda kontrolli alla võtsid, tapsid nad lossikiriku esisel kõik seal olnud orduvennad, sealhulgas Moritzi.
Välkmale

Välkmale (saksa keeles Blitzschach) on võistlusmale liike, kus igale mängijale antakse partii mängimiseks alla 10 minuti. 
Välkmalevõistlusi hakati korraldama 20. sajandi alguses Inglismaal. Esimene välkmaleturniir, mida FIDE tunnistas maailmameistrivõistlusteks, toimus oktoobris 2006 Iisraelis Rishon LeZionis. Võitis Aleksandr Grištšuk Pjotr Svidleri ees.
Alates 2012. aastast hakati pidama FIDE egiidi all ametlikke välkmale MM-e.
Vastemõisa vald (1939)

Vastemõisa vald oli vald Viljandimaal aastail 1939–1950.
Vald moodustati senise Vastemõisa valla maa-alast, välja arvatud Epra, Kabila, Kaunissaare, Kibaru ja Ojaküla külade piirkonnad ning osa Kuresoo raba maa-alast; senise Suure-Kõpu valla Metsküla piirkonnast ja osa Kõpu metskonna Kõpu metsandiku maa-alast; senise Sürgavere valla Udeküla piirkonnast; senise Taevere valla Lituvere ja Juurika külade piirkonnast; senise Puiatu valla lahustüki maa-alast senise Suure-Kõpu valla Metsküla osas.
1939. aastal oli vallas 2171 elanikku.
Esimene vallavanem oli August Stiim.
David Buss

David M. Buss on (sündinud 14. aprillil 1953) on USA psühholoog. 
Ta on uurinud muu hulgas partnerieelistusi evolutsioonilise psühholoogia vaatekohast.
Ühisherilased

Ühisherilased (Vespinae) on putukate alamsugukond voltherilaste sugukonnast. 
Ühisherilaste hulka ei kuulu kõik ühiselulised voltherilased.

Nomenklatuur

Taksoni autor on Pierre André Latreille (1802).

Levik

Ühisherilased on suhteliselt liigivaene rühm, mis esines algselt ainult Euroopas, Aasias ja Põhja-Ameerikas. Üksikud liigid on viidud ka Lõuna-Ameerikasse ja Austraaliasse. 
Perekonnad maaherilane ja metsaherilane esinevad ainult parasvöötmes ja subtroopikas. Põhiliselt parasvöötme perekond on vapsik, millel on aga liike  ka Kagu-Aasias. Ainult Kagu-Aasia troopikas elavad perekonna Provespa kolm öise eluviisiga ühtlaselt kollakaspruuni liiki.

Tunnused

Ühisherilased sarnanevad kehaehituselt teiste voltherilastega, kuid on keskmiselt suuremad. 
Tähtis eristustunnus alamsugukonnast Polistinae ja saviherilastest on tagakeha ehitus: ühisherilastel on kohe pärast rindmiku ja tagakeha vahelist peenikest ühenduskohta lai alus, mis jääb vähe alla tagakeha maksimaalsest laiusest.   
Kõigil liikidel on herilastele tüüpiline must-kollane hoiatusvärvus, mõnel liigil, näiteks vapsikul lisanduvad punased ja  punakaspruunid toonid. 
Ühisherilased  rajavad "riike" või elavad sotsiaalparasiitlikult (nn käguherilased).

Toitumine

Valmikud söövad peamiselt nektarit, õietolmu, luuvilju, taimemahlu, loomseid aineid ja putukaid. Vastseid toidetakse surnud või saagiks saadud lihaga, kusjuures toiduallikad on väga mitmekesised.
Tartu Ülikooli Pärnu Kolledž

Tartu Ülikooli Pärnu kolledž on Tartu Ülikooli koosseisu kuuluv Pärnus asuv kõrgkool (kolledž). Kolledž on keskendunud teenustemajanduse valdkonnale: seal saab õppida turismiga, sotsiaal- ja spordivaldkonnaga seotud erialasid. Ettevõtluse ja projektijuhtimise õppekava avati aastal 2008. 2011. aastal avati ka spordikorralduse ja projektijuhtimise spetsialiseerumissuund.
Kolledž asutati 17. mail 1996 Pärnu Majanduskooli baasil.
1999 valmis kolledži uus hoone ja 2001 valmis juurdeehitisena raamatukogu osa.